“ออมสิน” แนะยื่นกู้-พักหนี้ ผ่านแอป MyMo เลี่ยงการเดินทาง-ลดเสี่ยงโควิด
"ออมสิน" แนะยื่นกู้-พักหนี้ ผ่านแอป MyMo เลี่ยงการเดินทาง-ลดความเสี่ยงติดเชื้อโควิด-19 ชู 3 ขั้นตอนกรอกหมายเลขบัตรเดบิต-PIN และ OTP เพื่อยืนยันเปิดใช้บริการ
"ออมสิน" แนะยื่นกู้-พักหนี้ ผ่านแอป MyMo ช่วยลดการเดินทาง-ลดความเสี่ยงติดเชื้อโควิด-19 ชู 3 ขั้นตอนกรอกหมายเลขบัตรเดบิต-PIN และ OTP เพื่อยืนยันเปิดใช้บริการ
26 ก.ค. 2564

นายวิทัย รัตนากร ผู้อำนวยการธนาคารออมสิน เปิดเผยว่า จากสถานการณ์การแพร่ระบาดของโควิด-19 ที่กระจายอย่างรวดเร็วและส่งผลกระทบรุนแรงทั่วประเทศ ธนาคารออมสินมีความห่วงใยต่อสุขภาพและความปลอดภัยของลูกค้า จึงขอแนะนำลูกค้าพยายามอยู่ในที่พักอาศัย ลดการเดินทาง และแนะนำให้ทำธุรกรรมทางการเงินผ่านแอปพลิเคชัน MyMo ของธนาคารออมสิน
โดยล่าสุดธนาคารฯ ได้อำนวยความสะดวกให้กับลูกค้าที่มีบัตรเดบิตสามารถเปิดใช้บริการแอป MyMo ได้ด้วยตนเอง ไม่ต้องเดินทางไปเปิดใช้แอปที่สาขาอีกต่อไป ซึ่งนอกจากเป็นการลดความเสี่ยงการติดเชื้อในช่วงนี้ ลูกค้าที่ต้องการขอสินเชื่อหรือขอพักชำระหนี้ และต้องการความช่วยเหลือเร่งด่วน ก็จะได้รับความสะดวกจากการใช้บริการผ่านแอป MyMo ด้วยเช่นกัน
ทั้งนี้ลูกค้าบัตรเดบิตที่ยังไม่มีแอป MyMo สามารถดาวน์โหลดแอป MyMo ด้วยสมาร์ทโฟน ซึ่งรองรับได้ทั้งระบบปฏิบัติการ IOS/Android และ HUAWEI จากนั้นเปิดใช้บริการแอป MyMo ด้วยข้อมูลบัตรเดบิตใน 3 ขั้นตอนง่าย ๆ คือ (1) กรอกหมายเลขบัตรเดบิต (2) กรอก PIN บัตรเดบิต และ (3) กรอก OTP เพื่อยืนยันการเปิดใช้บริการ MyMo
“ลูกค้าสามารถดูรายละเอียด คำแนะนำขั้นตอนการดาวน์โหลด และเปิดใช้งานแอป MyMo ด้วยตนเอง ได้ที่เว็บไซต์ธนาคารออมสิน www.gsb.or.th หรือสอบถามเพิ่มเติมได้ที่ GSB Contact Center โทร 1115 กด 1″ นายวิทัย กล่าว